Blog post minn Dr. Hermann Farrugia Il-bord editorjali tan-NetTV għandu jevita kull forma ta' intervisti ma' persuni li ma jagħmlux ġid lill-Partit Nazzjonalista aktar u aktar meta b'dak li jgħidu jwassal għal "overkill" tal-persuna politika li tkun qed tiġi kkritikata. Il-bieraħ filgħaxija, eżattament waqt il- peak hour għas-segwaċi telespettaturi tan-NetTV, il-bord editorjali u d-diriġenza tan-Newsroom ta' MedjaLink Communications deherilhom li waqt il-qofol tal-programm NetLive jiddedika ċertu spazju u ħin sostanzjali għal żewġ kollegamenti trażmessi diretti. Dawn iż-żewg kelliema (fost il-kontributi simili minn sensiela ta' mistiedna oħra preżenti fl-istudjo f'dawn l-aħħar jiem) kif kien ippjanat u għalhekk żgur mhux b'kumbinazzjoni, it-tnejn li huma kienu jittrattaw is-suġġett tar-remunerazzjoni li kienet tirċievi d-ditta legali ta' Dr Robert Abela fl-ambitu tal-kuntratt ta' servizzi professjonali li kienet intgħażlet toffri lill-Awtorita' tal- Ippjanar u Ambjent (MEPA) u sussegwentement kif reġa' intirtet mill-Planning Authority. Tajjeb li wieħed ifakkar li dan l-għoti ta' kuntratt għal ħidma professjonali kien l-ewwel seħħ lejn tarf tal- amministrazzjoni GonziPN u li mbagħad iġġedded fil-perjodu tal-gvern ta' Dr Joseph Muscat minn Marzu 2013 'l quddiem. Dal-kuntratt partikulari kien estiż biex jinkorpora wkoll iż-żmien wara l-elezzjoni ta' Ġunju '17, fejn minflok mad-deputat parlamentari elett Dr. Robert Abela aċċetta li jassumi responsabilità ministerjali huwa kien ġie appuntat konsulent/espert tal-Prim Ministru Muscat bi dritt ta' preżenza fis-seduti tal-kabinett tal-ministri. Huwa interessanti wkoll li wieħed jinnota li din il-fażi ta' ħidma amministrattiva professjonali, li allura tħalltet ukoll ma' dik purament politika, kienet ġiet imżewqa bil-ħatra ta' mart Dr. Abela stess bħala segretarju amministrattiv eżekuttiv tal-Partit Laburista hekk kif kien għadu kif ħa f'idejh ir-riedni tal-gvern. Mela l-bieraħ, iż-żewġ kollegamenti Skype suċċessivi kellhom bħala mistiedna speċjali lill-ħabib tiegħi Dr. Mark Anthony Sammut Sassi u lill-awtur u kummentatur storiku-politiku Mark Camilleri. Filwaqt li n-Nutar Mark Anthony, permezz tal-kredenzjali ta' rispett, integrita' u onesta żamm mal-qafas tas-sekwenza tal-mistoqsijiet inċiżivi li sarulu mill-preżentatur fabbli u kapaċi l-ġurnalist Robert Cremona, Mark Camilleri li huwa lawreat fl-istorja għażel li jinżel għall-istil ta' lingwaġġ profan għall-aħħar u dan naturalment konsistenti mal-karattru ta' 'gwerrier radikali tax-Xellug' li dejjem sodisfatt li jimmanifesta bla biża' jew favur. Ġara li l-qofol tat-trażmissjoni NetLive tal-bierah filgħaxija spiċċat maħtufa minn kummenti dispreġġjattivi u kważi insulti diretti personali fir-rigward tal-karattru u ħidma professjonali tal-Prim Ministru Dr Robert Abela. Is-sensiela ta' disprezz u tfieħ ta' tajn żgur ma tixraqx, anzi tistona għall-aħħar mas-soltu standard għoli ta' kontenut fattwali u stil ta' lingwaġġ użat konsistement mill-mistiedna magħżula għal dan l-Istar programme tan- NetTV. Sfortunatament wieħed seta’ ukoll faċilment jinduna li t-tliet mistoqsijiet li sarulu kienu mfassla apposta sabiex Mark Camilliri jiġi xprunat ‘jerħilha’ bit-ton ta’ diskors li għalkemm deher ċar li kien pjuttost sinċier, seta’ faċilment kien aktar moderat sabiex ma jingħatax wieħed x’ jifhem li kien forsi instigat minn ċertu ‘ grudges ’ personali ta’ natura soċjo-kulturali u klassisti għall-aħħar. It-tellief prinċipali l-bieraħ minħabba din l-attitudini immatura u meskina hekk kif b’xorti ħażina żvolgiet b’mod kjarament intenzjonat la huwa l-istess Prim Ministru Robert Abela u lanqas ma deher li kien ‘l-imbierek’ mistieden żbukkat Mark Camilleri nnifsu. Wara kollox kien ovvju li t-ton ta’ diskorsu kien joqgħodlu sew. Lanqas ma jidher li mar minn taħt il-preżentatur, bl-esperjenza fina li jgawdi l-illustri Robert Cremona li żgur ma ħariġx konfuż anzi donnu kien sodisfatt tant li dlonk stieden lil dan ‘l-imqareb’ għall-kollegamenti oħrajn f’programmi futuri. Tabilħaqq huwa l-istazzjon tal-Partit Nazzjonalista stess li sewwasew spiċċa minn taħt għax, anke jekk intortament iżda iva b’nuqqas ta’ strategija u ‘foresight’ tat-tim editorjali, il-bieraħ spiċċa immanifesta ċertu nuqqas vis-a-vis l-aspettativa li għandhom it-telespettaturi Nazzjonalisti u mhumiex għall-kwalita’ dekoruża mistennija mill-istazzjon NetTV. Il-Bord Editorjali tan-NetTV għandu jevita kull forma ta’ OVERKILL tal-persuna u karattru tal-avversarju politiku. Din il-kritika kostruttiva għandha tgħodd ovvjament prinċipalment għax-xejra kultant dispreggjativa żżejjed użata fil-kontenut tar-rappurtar tal-istejjer politici li jittellgħu bħala news items fil-bulettini tal-aħbarijiet tan-NetNews. Id-disprezz manifestament ipprogrammat u intenzjonat fil-konfront tal-avversarju politiku m’għandu jgħodd qatt… lanqas fil-qilla tal-qofol tal-kampanja elettorali. Jiswa biss sabiex titnaqqar il-kredibilita’ tat-telespettatur mhux politikament affiljat u wisq anqas ‘iffissat’. Il-konsegwenza aħħarija tkun is-solitu staġnar fir-ratings tal-udjenza televiżiva.